ΓΡΑΠΤΗ ΕΡΩΤΗΣΗ E-3364/97 υποβολή: Josι Garcνa-Margallo y Marfil (PPE) προς την Επιτροπή (22 Οκτωβρίου 1997)

Θέμα: Πλημμύρες στην ΕΕ: «Task-force» για την πρόληψή τους

Οι πλημμύρες της τελευταίας εβδομάδας του Σεπτεμβρίου στη μεσογειακή ακτή της Ισπανίας προκάλεσαν σημαντικές υλικές ζημίες, αλλά και ανθρώπινα θύματα. Οι υλικές ζημίες στις Αυτόνομες Διοικητικές Περιφέρειες της Βαλένθια, της Μούρθια και της Ανδαλουσίας υπολογίζονται σε 20 δισεκ. πεσέτες, σύμφωνα με τους πρώτους υπολογισμούς της Ένωσης Μικροκαλλιεργητών.

Οι φυσικές αυτές καταστροφές δεν είναι σποραδικές 7 επαναλαμβάνονται περιοδικά, εξαιτίας των γεωμορφολογικών και κλιματολογικών χαρακτηριστικών της περιοχής και επεκτείνονται και σε άλλα κράτη μέλη, όπως η Γαλλία και η Ιταλία. Επιπλέον, έχουν σοβαρότατες περιβαλλοντικές συνέπειες, διότι επιταχύνουν τη διάβρωση του εδάφους και την αποδάσωση, σε περιοχές που ήδη βρίσκονται σε πολύ προχωρημένο στάδιο οικολογικής υποβάθμισης.

Έχει εξετάσει η Επιτροπή το ενδεχόμενο δημιουργίας μιας «task force» για τη μελέτη του προβλήματος και τον συντονισμό της εφαρμογής συγκεκριμένων λύσεων;

Κοινή απάντηση του κ. Santer εξ ονόματος της Επιτροπής στις γραπτές ερωτήσεις E-3363/97, E-3364/97 και E-3365/97 (25 Νοεμβρίου 1997)

Η Επιτροπή επιθυμεί να εκφράσει τη συμπάθειά της στους ευρωπαίους πολίτες που υπήρξαν θύματα των πλημμυρών που έπληξαν τις αυτόνομες διοικητικές περιφέρειες της Βαλένθια, της Μούρθια και της Ανδαλουσίας το Σεπτέμβριο του 1997.

Η Επιτροπή θεωρεί ότι η απαραίτητη ενίσχυση της πρόληψης οφείλει και πρέπει να γίνει με τα υφιστάμενα μέσα και συγχρηματοδοτήσεις, ιδιαίτερα στο πλαίσιο του στόχου 1 στον οποίο υπάγονται οι τρεις αυτόνομες διοικητικές περιφέρειες. Ως εκ τούτου, η Επιτροπή ευρίσκεται στη διάθεση των ισπανικών αρχών για να παρέχει τη συνδρομή της με την υποστήριξη του Ευρωπαϊκού Γεωργικού Ταμείου Προσανατολισμού και Εγγυήσεων, του Ευρωπαϊκού Ταμείου Περιφερειακής Ανάπτυξης και του Ταμείου Συνοχής για την επίλυση αυτού του προβλήματος, δεχόμενη και εξετάζοντας κάθε αίτηση επαναπρογραμματισμού διεξαγόμενων δράσεων ή πιστώσεων που δεν έχουν ακόμη διατεθεί, οι οποίες είναι σε θέση να προφυλάξουν την αναφερόμενη ευαίσθητη ζώνη από τέτοιες καταστροφές στο πλαίσιο των χρηματοοικονομικών εισφορών που προβλέπονται από τα κοινοτικά πλαίσια στήριξης υπέρ των εν λόγω περιφερειών.

Εξάλλου, στο πλαίσιο των ενεργειών πολιτικής άμυνας, η Επιτροπή ενθαρρύνει την ανταλλαγή εμπειριών μεταξύ των εμπειρογνωμόνων των κρατών μελών καθώς και την αναζήτηση και παγίωση των νέων γνώσεων μέσω πιλοτικών σχεδίων. Επιπλέον, συζητείται επί του παρόντος στο Συμβούλιο μία πρόταση προγράμματος δράσης.

Όσον αφορά τη δυνατότητα σύστασης μιας «task force» επιφορτισμένης με την μελέτη του φαινομένου των πλημμυρών στο κοινοτικό έδαφος και με τον συντονισμό της εφαρμογής συγκεκριμένων λύσεων, συστάθηκε μία ομάδα εργασίας την 1η Φεβρουαρίου 1995 με στόχο να εξετάσει τις ενέργειες που πρέπει να γίνουν για να ελαχιστοποιηθούν τα αποτελέσματα των πλημμυρών. Αυτή η ομάδα εργασίας συγκέντρωσε τα συμπεράσματά της σε μία έκθεση, η οποία εξετάσθηκε από την Επιτροπή στα τέλη Μαρτίου 1995 εγκρίνοντας τις υποδείξεις της ομάδας εργασίας που αφορούσαν την κατάλληλη χρήση των διαθέσιμων μέσων.

Στο πλαίσιο του ειδικού προγράμματος έρευνας «περιβάλλον και κλίμα» ((ΕΕ L 361 της 31.12.1994. )), υπάρχει ένα σκέλος σχετικά με τις πλημμύρες, για το οποίο συντάχθηκε μία δεκάδα περίπου ερευνητικών σχεδίων με σκοπό την πρόληψη των πλημμυρών και τη μείωση των καταστροφών. Τα αποτελέσματα αυτών των ερευνητικών εργασιών παρουσιάστηκαν κατά τη διάρκεια σεμιναρίων και συνδιασκέψεων, και δημοσιεύθηκαν στις πράξεις που διατίθενται κατόπιν αιτήσεως.